ສະຫະລັດຫາລືກັບພັນທະມິດ ເພື່ອຮັບມືກັບ ຜູ້ນຳລີເບຍ
ສະຫະລັດກໍາລັງປຶກສາຫາລືກັບພັນທະມິດ ຫາທາງເລືອກ ເພື່ອຮັບມືກັບການປາບປາມ ຂອງກາດດາຟີຕໍ່ກໍາລັງຝ່າຍຄ້ານ.
ສະຫະລັດກ່າວວ່າ ຕົນພວມປຶກສາຫາລືກັບພວກປະເທດພັນທະມິດກ່ຽວກັບທາງເລືອກທາງທະຫານຕ່າງໆເພື່ອຮັບມືກັບການປາບປາມຢ່າງນອງເລືອດຂອງທ່ານ Moammar Gadhafi ຜູ້ນໍາລີເບຍ ຕໍ່ກໍາລັງຂອງຝ່າຍຄ້ານທີ່ພະຍາຍາມ ໂຄ່ນລົ້ມການຄອງແບບຜະເດັດການເປັນເວລາ 42 ປີຂອງ ທ່ານນັ້ນ ໃຫ້ສິ້ນສຸດລົງ ບັນດາເຈົ້າໜ້າທີ່ສະຫະລັດກ່າວໃນວັນຈັນວານນີ້ວ່າ ທຸກທາງເລືອກກໍາລັງຢູ່ໃນຂັ້ນພິຈາລະນາ ຮວມທັງການວາງກໍານົດເຂດຫ້າມບິນເພື່ອປ້ອງກັນບໍ່ໃຫ້ກໍາລັງທັບອາກາດ ຂອງກາດດາຟີທໍາການໂຈມຕີຕື່ມອີກໃສ່ພວກກະບົດທີ່ກຳ ລັງຄວບຄຸມໃນເຂດພາກຕາເວັນອອກຂອງລີເບຍ ແລະ ຫລາຍເຂດໃນພາກຕາເວັນຕົກຂອງປະເທດ ນາຍົກລັດ ຖະມຸນຕີອັງກິດ ທ່ານ DavidCameron ກ່າວວ່າ ລັດຖະ ບານກຸງລອນດອນກໍາລັງດໍາເນີນການ ເພອຮາງແຜນການ ນຶ່ງສໍາລັບຈັດຕັ້ງເຂດຫ້າມບິນຂຶ້ນ ເໜືອລີເບຍນັ້ນ ພວກຜູ້ບັນຊາການທະຫານສະຫະລັດກ່າວວ່າ ເຂົາເຈົ້າກໍາລັງເຄື່ອນຍ້າຍກໍາລັງທັບເຮືອ ແລະກອງທັບອາກາດເຂົ້າໄປໃກ້ລີເບຍເພື່ອອໍານວຍໃຫ້ລັດຖະບານທ່ານໂອບາມາມີທາງ ເລືອກຕ່າງໆສໍາລັບການໃຫ້ການຊ່ອຍເຫລືອດ້ານມະນຸດສະທໍາຫຼືການປະຕິບັດງານອື່ນໆ ກະຊວງການຕ່າງປະເທດສະຫະລັດກ່າວວ່າ ລັດຖະບານກຸງວໍຊິງຕັນໄດ້ທໍາການຕິດຕໍ່ພົວພັນກັບພວກກຸ່ມຝ່າຍຄ້ານຂອງລີເບຍໃນຫວ່າງບໍ່ເທົ່າໃດມື້ຜ່ານມານີ້ ເພື່ອຢາກເຂົ້າອົກເຂົ້າໃຈກ່ຽວກັບຄວາມຕ້ອງການແລະຄວາມເປັນຫ່ວງຂອງເຂົາເຈົ້າ ແຕ່ທ່ານນາງ Susan Rice ເອກອັກຄະລັດຖະທູດສະຫະລັດປະຈໍາສະຫະປະຊາຊາດກ່າວວ່າ ມັນ ເປັນການໄວເກີນໄປທີ່ຈະທໍາການໂອ້ລົມສົນທະນາກັນເລື້ອງການຊ່ອຍເຫລືອທາງດ້ານທະຫານແກ່ພວກຝ່າຍຄ້ານໃນຂະນະທີ່ກຸ່ມຕ່າງໆພະ ຍາຍາມຈັດຕັ້ງກັນໃຫ້ເປັນລະບຽບຂຶ້ນນັ້ນ ນອກນັ້ນ ສະຫະລັດຍັງໄດ້ທຳຄວາມກົດດັນທາງດ້ານການເງິນເພີ່ມຂຶ້ນເລື້ອຍໆໃສ່ລັດຖະ ບານທ່ານກາດດາຟີ ໂດຍທໍາການກັກຊັບສິນມູນຄ່າ 30 ຕື້ໂດລາຂອງຄອບຄົວທ່ານກາດ ດາຟີຢູ່ໃນສະຫະລັດ ຫລັງຈາກປະກາດລົງໂທດໂດຍລໍາພັງແຕ່ຝ່າຍດຽວໃນສັບປະດາແລ້ວນີ້ ເຈົ້າໜ້າທີ່ກະຊວງການເງິນສະຫະລັດທ່ານນຶ່ງກ່າວວ່າ ການກັກຊັບສິນນີ້ນັບວ່າເປັນການເຄື່ອນໄຫວຄັ້ງໃຫຍ່ທີ່ສຸດທີ່ບໍ່ເຄີຍມີມາກ່ອນ ທີ່ໄດ້ຮັບການອະນຸມັດຈາກລັດຖະບານສະຫະ ລັດ ໃນດໍາລັດສະບັບດຽວຈາກຝ່າຍບໍລິຫານນັ້ນ ສະຫະລັດແລະພວກປະເທດພັນທະມິດຝ່າຍຕາເວັນຕົກຢາກໃຫ້ທ່ານກາດດາຟີລາອອກຈາກຕໍາແໜ່ງໂດຍທັນທີ ໂດຍກ່າວວ່າ ທ່ານກາດດາຟິໄດ້ສູນເສຍຄວາມຖືກຕ້ອງຊອບທຳຕາມກົດໝາຍແລ້ວ ຫລັງຈາກພວກກໍາລັງຂອງທ່ານໄດ້ເຂັ່ນຂ້າພວກປະທ້ວງຝ່າຍຄ້ານແລະພວກທະຫານທີ່ໂຕນໜີຫລາຍຮ້ອຍຄົນ ໃນລະຫວ່າງການລຸກຮືຂຶ້ນຕໍ່ຕ້ານທ່ານເປັນເວລາ 2 ສັບ ປະດາຜ່ານມານີ້